b"\n_START_ARTICLE_\nJean-Efflam Bavouzet\n_START_PARAGRAPH_\nJean-Efflam Bavouzet (s. 17. lokakuuta 1962 Lannion) on ranskalainen pianisti. H\xc3\xa4n opiskeli Pierre Sancanin johdolla Pariisin konservatoriossa ja aloitti levytysuransa 1990-luvun alussa, jolloin julkaisi tulkintojaan Joseph Haydnin ja Fr\xc3\xa9d\xc3\xa9ric Chopinin teoksista. _NEWLINE_Bavouzet sai varhaisella urallaan ensipalkinnon kansainv\xc3\xa4lisess\xc3\xa4 Beethoven-kilpailussa K\xc3\xb6lniss\xc3\xa4, Young Concerts Artists Auditions -voiton New Yorkissa (1986) ja Steven de Groote -kamarimusiikkipalkinnon Van Clirbun -kilpailussa (1989). Bavouzet debytoi Orchestre de Parisin kanssa Georg Soltin kutsusta vuonna 1995. H\xc3\xa4n aloitti l\xc3\xa4heisen yhteisty\xc3\xb6suhteen Pierre Boulez'n kanssa B\xc3\xa9la Bart\xc3\xb3kin kolmannen pianokonserton esityksell\xc3\xa4 Orchestre de Parisin kanssa vuonna 1998. H\xc3\xa4n on tehnyt yhteisty\xc3\xb6t\xc3\xa4 my\xc3\xb6s sellaisten kapellimestarien kuin Vladimir Ashkenazyn, Valeri Gergijevin, Daniele Gattin, Andrew Davisin, Marc Albrechtin, Lawrence Fosterin, Charles Dutoit'n, Esa-Pekka Salosen, Andrew Littonin, Ingo Metzmacherin, Kent Naganon, Zolt\xc3\xa1n Kocsisin ja Vasili Sinaiskin kanssa._NEWLINE_Bavouzet on levytt\xc3\xa4nyt pelk\xc3\xa4st\xc3\xa4\xc3\xa4n Chandos-levymerkille vuodesta 2007. H\xc3\xa4n otti projektikseen kaikkien Claude Debussyn pianoteosten levytt\xc3\xa4misen ja on levytt\xc3\xa4nyt my\xc3\xb6s muiden ranskalaiss\xc3\xa4velt\xc3\xa4jien, kuten Maurice Ravelin ja Jules Massenet'n tuotantoa. Debussy-hankkeellaan h\xc3\xa4n on saanut monia palkintoja, joita ovat olleet BBC Music Magazine Award (2009), Gramophone-palkinto (2009) ja Diapason d'Or (2008). Vuosina 2007 ja 2008 h\xc3\xa4n sai Le Monde de la musiquen Choc de l'ann\xc3\xa9e -palkinnon. Vuosina 2010\xe2\x80\x932011 Bavouzet kiersi Yhdysvalloissa ja esiintyi ensimm\xc3\xa4ist\xc3\xa4 kertaa New Yorkin filharmonikkojen kanssa. H\xc3\xa4net valittiin vuonna 2012 ICMA:n vuoden artistiksi. H\xc3\xa4n on my\xc3\xb6s toiminut Lofoottien pianofestivaalin taiteellisena johtajana Norjassa._NEWLINE_Bavouzet'n ohjelmisto ulottuu nykyohjelmistoon, josta h\xc3\xa4n on esitt\xc3\xa4nyt Bruno Mantovanin ja J\xc3\xb6rg Widmannin teoksia. Bavouzet on elinik\xc3\xa4inen professori pianonsoitossa Detmoldin musiikkiyliopistossa."